钦定古今图书集成/理学汇编/经籍典/第005卷 > 宋二
## 钦定古今图书集成/理学汇编/经籍典/第005卷 > 宋二

### 徽宗 年诏求秘书

按《宋史徽宗本纪》，不载。　按《艺文志》：徽宗时，更《崇文
总目》之号为《秘书总目》，诏购求士民藏书，其有所秘
未见之书，足备观采者，仍命以官。且以三馆书多逸
遗，命建局。以“补全校正”为名，设官总理，募工缮写。一
置宣和殿，一置太清楼，一置秘阁。自熙宁以来，搜访
补辑，至是为盛矣。

### 崇宁元年十二月丁丑诏诸邪说诐行非先圣贤之书及元祐学术政事并勿施用

按：《宋史徽宗本纪》云云。

崇宁二年四月戊寅，追毁程颐《出身文字》，其所著书
令监司觉察。

按：《宋史徽宗本纪》云云。

崇宁年，诏“民间镂板奇书，取上秘书省。”

按《宋史徽宗本纪》不载　按《文献通考》，崇宁初，诏两
浙成都府路，民间镂板奇书，令漕司取上秘书省。
崇宁四年三月乙丑，诏州县属乡聚徒教授者，非经
书子史毋习。

按：《宋史徽宗本纪》云云。

### 大观二年诏国子监等官校本监书籍转令礼部覆校

按《宋史徽宗本纪》。不载　按《文献通考》。大观二年。诏
大司成分委国子监、太学、辟雍等官。校本监书籍。候
毕令礼部覆校。

大观三年九月，赐天下州学藏书阁名《稽古》。

按：《宋史徽宗本纪》云云。

大观四年，秘书监何志同请求访《总目》之外，别有异
书，并借传写。

按《宋史徽宗本纪》，不载。　按《文献通考》，大观四年，秘
书监何志同言：“《汉志七略》凡为书三万三千九百卷，
隋所藏至三十七万卷。唐开元间八万九千六百卷。
庆历间，常命儒臣集四库为籍，名曰《崇文总目》，凡三
万六百六十九卷。庆历去今未远也。按籍而求之，十
才六七，号为全本者，不过二万馀卷，而脱简断编，亡
散阙逸之数浸多，谓宜及今有所搜采，视旧录有未
备者，颁其名数于天下，选文学博雅之士求访，总目
之外，并借传写，或官给札，即其家传之，就加校正，上
之策府。”即从其请。

### 政和二年七月壬申访天下遗书

按：《宋史徽宗本纪》云云。

政和五年，幸秘书省，诏重行修展。

按《宋史徽宗本纪》，政和五年八月己酉，以秘书省为
明堂。　按《职官志》：政和五年四月，诏秘书省殿以右
文为名，改集贤殿修撰为右文殿修撰。是月，驾诣景
灵宫朝献，还幸秘书省，诏曰：“延见多士，历览藏书之
府，祖宗遗文在焉。屋室浅狭，甚非称太平右文之盛，
宜重行修展。”八月，诏秘书省移于新左藏库，以其地
为“明堂。”

政和七年，更《崇文总目》之号为《秘书总目》。

按《宋史徽宗本纪》不载。　按《职官志》。政和七年，诏类
集所访遗书。名曰《秘书总目》。　按《艺文志》。徽宗时更
《崇文总目》之号为《秘书总目》。

按《玉海》，政和七年十一月十四日戊戌，校书郎孙觌
奏：“四库书尚循崇文旧目。顷访求遗书，总目之外，凡
数百家，几万馀卷，请撰次增入《总目》，合为一卷。”诏觌
及著作郎倪涛、校书汪藻、刘彦适撰次，名曰《秘书总
目》。

按《文献通考》：“政和七年，校书郎孙觌言：‘太宗皇帝建
崇文院为藏书之所。景祐中，仁宗皇帝诏儒臣即秘
书所藏编次条目，所得书以类分门，赐名《崇文总目神宗皇帝以崇文院为秘书监，厘正官名，独四库书
尚循崇文旧目。顷因臣僚建言，访求遗书，今累年所
得总目之外，凡数百家，几万馀卷。乞依景祐故事’。”诏
秘书省官以所访遗书，讨论撰次，增入总目，合为一
书，乞别制美名，以更“崇文”之号。迺命觌及著作郎倪
涛、校书郎汪藻、刘彦通撰次，名曰《秘书总目》。〈按玉海作刘彦

适，《通考》作“彦通。” 并存备考。

政和八年夏。滕康侯奏。请分掌四部书与四库书
按《宋史徽宗本纪》。不载　按《玉海》。政和八年四月二
十九日。滕康侯奏。“秘阁四部书。秘书郎掌之。四库书。
校书郎正字掌之。”

### 宣和二年立定秘书省员额

按《宋史徽宗本纪》不载。　按《职官志》：“宣和二年立定
秘书省员额，监、少监、丞并依元丰旧制，著作郎以四
员为额，校书郎二员，正字四员。”

宣和四年，诏置“补完校正文籍局，录三馆书，又令郡
县访遗书。”

按《宋史徽宗本纪》。宣和四年夏四月丙午。诏置补完
校正文籍局。录三馆书。置宣和楼及太清楼秘阁。又
令郡县访遗书　按《艺文志》：“徽宗时诏购求士民藏
书。其有所秘而未见之书。足备观采者。仍命以官。且
以三馆书多遗逸，命建局。以补全校正为名。设官总
理，募工缮写。一置宣和楼，一置太清楼，一置秘阁。自
熙”宁以来，搜访补缉，至是为盛矣。

按：《文献通考》：“宣和初，提举秘书省官建言，置补写御
前书籍所，于秘书省搜访天下之书，以资校对。以侍
从官十人为参详官，馀官为校勘官，进士以白衣检
阅者数人，及年皆命以官。四年四月，诏曰：‘朕惟太宗
皇帝庇宁区宇，作新斯文，屡下诏书，访求亡逸。册府
四部之藏，庶几乎古。历岁浸久，有司玩习，多致散缺。
私室所秘，世或不传。可令郡县谕旨，访求士民以家
藏书所在自陈，不以卷帙多寡，先具篇目，申提举秘
书省以闻。听旨迭进，可备收录，当优与支赐。或有所
秘未见之书，有足观采，即命以官，议加崇奖。其书录
竟给还。若率先奉行，访求最多，州县亦具名闻，庶称
朕表章阐绎之意’。”又诏曰：“三馆图书之冨，历岁滋久，
简编脱落，字画讹舛，校其卷帙，尚多遗逸，甚非所以
示崇儒石文之意。迺命建局，以补全校正文籍为名，
议官总理，募工缮写，一置宣和楼，一置太清楼，一置
秘阁，俾提举秘书省官兼领。凡所资用，悉出内帑，毋
费有司，庶成一代之典。”三诏同日而下。四方奇书，自
是间出。

宣和五年，提举秘书省言：“搜访士民家藏书籍，乞褒
赏张颐、李东等。”

按：《宋史徽宗本纪》，不载　按《文献通考》：宣和五年二
月，提举秘书省言，“有司搜访士民家藏书籍，悉上送
官，参校有无，募工缮写，藏之御府。近与三馆参校，荣
州助教张颐所进二百二十一卷，李东一百六十二
卷，皆系阙遗，乞加褒赏。”诏颐赐进士出身，东补迪功
郎。

宣和六年春正月戊午，置“书艺所。”

按：《宋史徽宗本纪》云云。

宣和七年，提举秘书省言“王阐、张宿等家藏书，校勘
悉善本。”诏阐补承务郎，宿补迪功郎。

按《宋史徽宗本纪》，不载　按《文献通考》：“宣和七年，提
举秘书省又言，索到王阐、张宿等家藏书，以三馆秘
阁书目比对所无者凡六百五十八部，二千四百一
十七卷，及集省官校勘，悉善本，比前后所进书数稍
多。”诏阐补承务郎，宿补迪功郎。

### 钦宗靖康二年四月二帝北狩金人悉取太清楼秘阁三馆书天下州府图以去

按《宋史钦宗本纪》，“靖康二年四月庚申朔，金人以帝
及皇后、太子北归。凡法驾、卤簿、皇后以下车辂、卤簿、
冠服、铜人、刻漏、古器、景灵宫供器、太清楼、秘阁三馆
书、天下州府图，及官吏人、内侍技艺、工匠、娼优，府库
畜积，为之一空。”　按《艺文志》：尝历考之，始太祖、太宗、
真宗三朝，三千三百二十七部，三万九千一百四十
二卷。次仁、英两朝，一千四百七十二部，八千四百四
十六卷。次神、哲、徽、钦四朝，一千九百六部，二万六千
二百八十九卷。三朝所录，则两朝不复登载，而录其
所未有者。四朝于两朝亦然。最其当时之目，为部六
千七百有五，为卷七万三千八百七十有七焉。
按《文献通考》至靖康之变，散失莫考。今见于著录。往
往多非曩时所访求者。凡一千四百四十三部。二万
五千二百五十四卷。

### 高宗绍兴元年始置秘书省再改定崇文总目

按：《未史高宗本纪》不载。　按《职官志》：渡江后，制作未
遑。绍兴元年，始诏置秘书省，权以秘监或少监一员、
丞、著作郎佐各一员，校书、正字各二员为额。续又参
酌旧制，校书郎、正字召试学士院而后命之。自是采
求阙文，补缀漏逸，四库书略备，即秘书省复建史馆以修神宗、《哲宗实录》，选本省官兼检讨、校勘，以侍从
官充修撰。

按《玉海》，绍兴初再改定《崇文总目》，秘省续编，四库阁
书。

绍兴二年二月，诏求图籍。四月，校御府书籍。

按《宋史高宗本纪》，不载。　按《玉海》，绍兴二年二月甲
子，诏平江守臣访求图籍。四月，诏分经、史、子、集四库，
分官日校。四月乙亥，初命馆职校御府书籍。先是，秘
书少监王昂言，“本省御府书籍四百九十二种，今又
有曾旼家藏书二千六百七十八卷，欲分定四库，分
官日校二十一板。”从之。〈会要四月十四日〉

绍兴三年，诏“四方求遗书。”

按《宋史高宗本纪》。不载。　按《玉海》。绍兴三年四月二
十一日。刘岑请诏四方求遗书。从之。

绍兴五年，诏以王居正《三经辨学》七卷送秘书省，令
杨时家抄录《三经义辨》以进。

按《宋史高宗本纪》，不载。　按《玉海》，绍兴五年六月三
日己巳，起居郎朱震言，“故龙图学士杨时所著《三经
义辨》，请令本家抄录投进。”《书目》：“《三经义辨》十卷，辨王
安石《书》《诗》《周礼》三经义之失。”是岁三月庚子，王居正
进《辨学》七卷，四十二篇，诏送秘省。

绍兴七年，赐秦桧等《经》史传记。

按《宋史高宗本纪》。不载。　按《玉海》。“绍兴七年九月二
十三日戊寅。赐御书秦桧《羊祜传》、沈与求《车攻诗》、吕
颐浩《乐毅论》、向子𬤇《孝经兰亭记》。”

绍兴九年九月七日，诏索善本，校对镂板。

按《宋史高宗本纪》。不载。　按《玉海》云云。

绍兴十二年，帝写《经史》毕。

按：《宋史高宗本纪》，不载。　按《玉海》，绍兴十二年十二
月庚辰，上曰：“朕一无所好，惟阅书作字，自然无倦。《尚
书》《史记》《孟子》写毕，《尚书》写两过，《左传》亦节一本。”
绍兴十三年二月，出御书经史，宣示馆职，颁于天下
州学，七月诏求遗书，十月诏广行访募，十二月，建秘
书省。

按，《宋史高宗本纪》：绍兴十三年七月“甲子，诏求遗书。
十二月癸巳，建秘书省。”〈按职官志绍兴元年置秘书省本纪作十三年建秘书省
未知孰是并存备考〉按《艺文志》：“靖康之难，宣和馆阁之储，荡然
靡遗。高宗移跸临安，乃建秘书省于国史院之右，搜
访遗阙，屡优献书之赏。于是四方之藏，稍稍复出，而
馆阁编缉，日益以富矣。当时类次书目，得四万四千
四百八十六卷。”　按《职官志》：“绍兴十三年，诏复每岁
曝书。会是冬新省成，少监游操援政和故事，乞置提
举官，遂以授”礼部侍郎秦熹，令掌求遗书，仍铸印以
赐。置编定书籍官二人，以校书郎、正字充。

按《玉海》，绍兴十三年二月，出御书《左氏春秋》及《左记》
列传于秘书省，宣示馆职，观毕皆作诗以进。六月，内
出御书经书。九月四日，上谕辅臣曰：“学写字不如便
写经书，不惟可以学字，又得经书不忘。”既而尚书委
知临安府张澄刊石，颁诸州学。　又颁御书《孝经》《周
官》《中庸》《羊祜传》于天下州学。十月九日。〈一云九月二十九日〉又
“访《广行访募》，法汉氏之前规；精校遗亡，按开元之旧
目。”

按《文献通考》：“高宗临江，书籍散佚，献书有赏，或以官
故家藏者，或命就录鬻者，悉市之。乃诏分经、史、子、集
四库，仍分官日校。”又内降诏，其诏曰：“国家用武开基，
右文致治，藏书之盛，视古为多。艰难以来，网罗散失，
而十不得其四五，令监司郡守各谕所部，悉上送官，
多者优赏。又复置补写所，令秘书省提举，赏求遗书。”
诏定献书赏格。自是多来献者。

绍兴十四年五月。复置补写所。七月幸秘书省
按《宋史高宗本纪》。绍兴十四年秋七月丙子。幸秘书
省。〈本纪居前故不复按月编次〉

按，《玉海》，“绍兴十四年五月二十八日戊寅，遵熙宁七
年之制。复置补写所。”

绍兴十五年十一月，博士王之望请以《群经义疏》雕
板。

按《宋史高宗本纪》。不载　按《玉海》。绍兴十五年十一
月。博士王之望。请《群经义疏》。未有板者。令临安府雕
造。

绍兴十六年五月，出御书《经传》宣示馆职，刊石立于
太学。七月，立献书赏格。九月，吴沆进《群经正论》。十一
月，复置御书院。

按：《宋史高宗本纪》：“绍兴十六年十一月癸未，复置御
书院。”〈本纪居前故不复按月编次〉

按《玉海》，“绍兴十六年五月，出御书《春秋左传》，皆就本
省宣示，馆职作诗以进。上又书《论语》《孟子》，皆刊石立
于太学首善阁及大成殿后三礼堂之廊庑。”七月乙
酉，陈泰初进《神哲御集》百有十八册，上谕大臣令立
定赏格，重则进官，轻则赐帛。壬辰，提举秘书省秦熹
立定献书赏格，诏镂板行下。九月，吴沆进《群经正论》
四卷绍兴十七年，集秘省阙书目录为《求书阙记》。

按《宋史高宗本纪》，不载。　按《玉海》，绍兴十七年，郑樵
按秘书所颁阙书目录，集为《求书阙记》七卷，《外记》十
卷。又总天下古今书籍分类为《群玉会记》三十六卷。
徐士龙编《求书补阙》一卷。《中兴书目》有《嘉祐搜访阙
书目》《绍兴求书阙记》。

### 孝宗乾道九年诏胡铨以所写四经解投进

按《宋史孝宗本纪》。不载　按《玉海》。乾道九年闰正月
二十三日。敷文直学士胡铨言。“圣训令臣进所解诸
经。今先缮写。《周易》《周礼》《礼记》《春秋》四经解。”诏令投进。

### 淳熙二年诏以史馆所藏秘书悉付秘阁

按《宋史孝宗本纪》，不载　按《文献通考》，“淳熙二年五
月，以史馆所藏天文历算阴阳术数兵法之书，凡五
千十二卷，天文图画一百十四卷，悉付秘阁。”

淳熙四年于太学建阁，奉安《石经》。以少监陈骙言编
撰《书目》。

按《宋史》孝宗本纪。不载　按《玉海》。淳熙四年二月十
九日。诏知临安府赵磻老于太学建阁。奉安石经。寘
碑石于阁下。墨本于阁上。以“‘光尧石经之阁’为名。朕
当亲写。”参政茂良等言：“自昔帝王未有亲书经传至
数千万言者。不惟宸章奎画。照耀万世。崇儒重道至
矣。”上曰：“太上字画天纵。冠绝古今。”五月二十四日磻
老奏：“阁将就绪，其石经《易》《诗》《书》《春秋左氏传》《论语》《孟
子》外，尚有御书《礼记》《中庸》《大学》《学记》《儒行经解》五篇，
不在太学石经之数。令搜访旧本，重行摹勒，以补《礼
经》之阙。”从之。六月十三日，御书“光尧御书石经之阁”
牌赐国子监，百官请观视。从之。十月，少监陈骙等上
言，乞编撰书目。　又云：“陈骙编《馆阁录》，载”秘阁诸库
书目：御札六百七轴，三十五册，五道《太上圣政》六十
一册，《日历》一千二册，并藏阁上。经、史、子、集四类，一万
三千五百六卷，三千九百五十八册。分两库：御前书：
经、史、子、集四类，二千五百二卷，六百十四册；《四库书》：
经、史、子、集二万三千五百八十三卷，六千五百十二
册。《续搜访库》：经、史、子、集二万三千一百四十五卷，七
千四百五十六册。《诸州印板书》六千九十八卷，一千
七百二十一册。

淳熙五年六月，上《中兴馆阁书目》。九月，幸秘书省观
图书诏印书目进入。

按《宋史孝宗本纪》。不载　按《玉海》。淳熙五年六月九
日上《中兴馆阁书目》七十卷。序例一卷。〈序例凡五十五条〉凡
五十二门，计见在书四万四千四百八十六卷，较崇
文所载多一万三千八百十七卷，复参《三朝史志》多
八千二百九十卷，《两朝史志》多三万五千九百九十
二卷。闰六月十日，令浙漕司摹板。九月十二日壬申，
幸秘书省观图书，宴右文殿。十四日，诏秘省印《馆阁
书目》，以二十部进入。先是三月，骙等言：“庆历元年《崇
文总目》成，参政王举正上言，今《书目》成书，宜于参政
过局日观阅投进。”从之。

按：《文献通考》：“淳熙五年书目成。”

淳熙六年，阎苍舒请“以《秘省书目》参对缮写。”

按《宋史孝宗本纪》。不载　按《玉海》。淳熙六年六月二
十七日。吏部侍郎阎苍舒请秘省录见有书目。送四
川制置司参对官书目录。缮写上之。

淳熙七年五月，申饬“书坊擅刻书籍”之禁。

按：《宋史孝宗本纪》云云。

淳熙八年，赐吴益王府“《经》《史》《子》《集》”各一帙。

按《宋史孝宗本纪》。不载　按《玉海》。淳熙八年四月五
日。诏国子监印《经》《史》《子》《集》各一帙。赐吴益王府。从教
授刘光祖请也。

淳熙十三年，莫叔光请《参对书目》有未收之书，移文
取索。

按《宋史孝宗本纪》。不载　按《玉海》。淳熙十三年九月
二十五日。秘书郎莫叔光请诏诸路监司守臣。各上
书目。以馆阁书目参对。有未收之书。移文取索。从之。

### 宁宗嘉定三年编次御制札目录

按《宋史宁宗本纪》。不载。　按《玉海》云云。

嘉定十三年，诏张攀等《续书目》。

按《宋史宁宗本纪》不载。　按《艺文志》，宁宗时续书目
又得一万四千九百四十三卷，视《崇文总目》又有加
焉。

按《中兴馆阁续书目》：“秘书丞张攀等乞编《新目》，以续
前书，得书七百五十二家，八百四十五部，凡一万四
千九百四十三卷。嘉定十三年四月上。”

按《文献通考》：“嘉定十三年，以四库之外，书复充斥，诏
秘书丞张攀等续《书目》，又得一万四千九百四十三
卷，而太常太史博士之藏、诸郡诸路刻板而未献者
不预焉。盖自绍兴至嘉定，承平百载，遗书十出八九，
著书立言之士又益众，往往多充秘府。绍定辛卯火
灾，书多阙。”今据《书目》《续书目》及搜访所得嘉定以前
书，诠校而志之。

====理宗端平二年诏陈均编长编陈文蔚著尚书解并====补迪功郎。

按，《宋史理宗本纪》：“端平二年三月，诏太学生陈均编
《宋长编纲目》，进士陈文蔚著《尚书解》，并补迪功郎。”

### 淳祐十一年六月诏求遗书辟校勘检阅等官十一月诏陈忠献书籍赐官一转

按，《宋史理宗本纪》：淳祐十一年六月“乙巳，诏求遗书
并山林之士有著述者，许上进。十一月己酉，诏陈忠
献书籍赐官一转。”

按《玉海》：淳祐十一年六月，秘书省言：“乞辟校勘、检阅
等官，仍下诸路漕司所部州县，应有印本书籍，解赴
册府，以补四库之阙，及故家巨族必有遗书，山林名
儒岂无著述，许令投进，照格推赏。”从之。

### 景定元年太子行册礼讲官讲经史

按《宋史理宗本纪》不载　按《度宗本纪》，景定元年六
月壬寅，立为皇太子，赐字长源。命杨栋、叶梦鼎为太
子詹事。七月丁卯，太子入东宫，癸未行册礼。时理宗
家教甚严，鸡初鸣问安，再鸣回宫，三鸣往会议所参
决庶事。退入讲堂，讲官讲经次讲史，终日手不释卷。
将晡，复至榻前起居，率为常。理宗问今日讲何经，答
之是则赐坐赐茶，否则为之反复剖析，又不通，则继
以怒，明日须更覆讲。

### 度宗咸淳六年六月诏太极图说西铭易传序春秋传序天下士子宜肄其文

按：《宋史度宗本纪》云云。

咸淳十年，经筵官进读《大学衍义》《资治通鉴纲目》，赐
秘书省御筵。

按《宋史度宗本纪》。不载　按《玉海》，咸淳甲戌表题代
经筵官为“进读《大学衍义》《资治通鉴纲目》”终篇。谢赐
笏带、鞍马、香茶，并赐秘书省御筵。

### 瀛国公德祐二年元使者入临安收图书

按《宋史瀛国公本纪》，“德祐二年二月辛酉，大元使者
入临安，封府库，收史馆礼寺图书。”　按《艺文志》，宁宗
时续书目又得一万四千九百四十三卷，视《崇文总
目》又有加焉。自是而后，迄于终祚，国步艰难，军旅之
事，日不暇给。而君臣上下，未尝顷刻不以文学为务。
大而朝廷，微而草野。其所制作讲说、纪述、赋咏，动成
卷帙，絫而数之，有非前代之所及也。虽其间𨱃裂大
道，疣赘圣谟，幽怪恍惚，琐碎支离，有所不免，然而瑕
瑜相形，雅郑各趣。譬之万派归海，四渎可分，繁星丽
天，五纬可识，求约于博，则有要存焉。《宋旧史》自太祖
至宁宗，为书凡四志，艺文者前后部帙，有亡增损，互
有异同。今删其重复，合为一志。盖以宁宗以后史之
所未录者，仿前史分经、史、子、集四类而条列之。大凡
为书九千八百十九部，十一万九千九百七十二卷
云。